Preşedintele Poloniei, Andrzej Duda, a avertizat că cea mai mare ameninţare la adresa ţărilor NATO "vine din Est, aşa cum a arătat-o agresiunea Rusiei împotriva Ucrainei". El a salutat succesul manevrelor militare NATO, care şi-au demonstrat încă o dată capacitatea de răspuns, prin traversarea fluviului Vistula.
"Forţele noastre au demonstrat o capacitate excelentă de pregătire şi de răspuns în cazul unui posibil atac. Sunt manevre foarte importante, implică mişcări mari de trupe", a apreciat Andrzej Duda marți, într-o conferinţă de presă, potrivit EFE, preluată de Agerpres.
Însoţit de preşedintele Lituaniei, Gitanas Nauseda, Andrzej Duda a observat exerciţiul NATO Dragon-24, în care 20.000 de militari şi 3.500 de unităţi din nouă ţări ale alianţei şi-au etalat capacitatea de răspuns într-un exerciţiu militar care a implicat traversarea tactică a fluviului Vistula.
Manevrele NATO au avut loc la Korzeniewo, oraş situat la aproximativ 100 de kilometri sud de Gdansk.
Prin aceste manevre, NATO doreşte să transmită un mesaj cheie: Alianţa este pregătită să facă faţă oricărui atac şi să apere fiecare centimetru din teritoriul ţărilor sale membre.
"(Acest exerciţiu) este o dovadă a capacităţii noastre de a răspunde provocărilor actuale. Pentru că ştim că, în prezent, cea mai mare ameninţare a noastră vine din Est, aşa cum a demonstrat agresiunea rusă împotriva Ucrainei", a subliniat Duda.
Exercițiul Dragon-24
Manevrele au pus la încercare Forţele Armate poloneze, care, cu sprijinul echipamentelor militare şi a 5.000 de soldaţi din trupele aliate, au reuşit să transporte cu succes material militar greu de pe o parte a fluviului Vistula, a cărui lăţime depăşeşte 300 de metri, pe cealaltă parte.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
"Mă bucur să văd că forţele poloneze care participă la aceste exerciţii demonstrează că sunt la înălţime, în ceea ce priveşte pregătirea şi echipamentul, şi că nu suntem simple gazde", a adăugat preşedintele polonez.
Acum, trupele aliate vor începe cea de-a doua fază a exerciţiului Dragon-24: un marş tactic de 300 de kilometri către graniţa de est a Poloniei, care este graniţa de est a NATO, prin coridorul Suwalki, aproape de frontiera polono-lituaniană.
Este vorba despre o fâşie de pământ care separă Lituania de exclava rusă Kaliningrad şi care are o mare importanţă strategică, pentru că, în caz de război cu Rusia, armata rusă ar putea să o ocupe cu uşurinţă pentru a izola terestru ţările baltice de restul aliaţilor.
Articolul 5 este "sacru"
"Solidaritatea în chestiuni de securitate şi apărare contează şi va fi întotdeauna o prioritate comună. Ajutorul militar urgent continuă să fie de maximă importanţă", a scris Nauseda pe contul său X (fostul Twitter).
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
"Trebuie să fim pregătiţi aici şi acum. Datorită unor manevre ca acestea ne testăm pregătirea. Aceste exerciţii sunt dovada cooperării noastre ca aliaţi", a subliniat ministrul apărării polonez, Wladyslaw Kosiniak-Kamis, care a insistat că manevrele nu sunt îndreptate "împotriva nimănui".
El a reamintit că articolul 5 din tratatul fondator al alianţei nord-atlantice, care prevede că un atac armat împotriva unuia dintre aliaţi care are loc în Europa sau America de Nord va fi considerat un atac îndreptat împotriva tuturor, este "sacru".
Incident în timpul exercițiului
Ministrul s-a referit şi la un incident petrecut marţi în timpul unui exerciţiu al armatei poloneze, în afara manevrelor regulate, în care un vehicul cu şenile a trecut "în mod accidental" peste doi soldaţi polonezi, provocând moartea unuia dintre ei şi rănirea foarte gravă a celuilalt, care "luptă pentru viaţa lui". Incidentul este în prezent investigat.
Reuters informează totodată că, săptămâna viitoare, Duda şi premierul polonez Donald Tusk se vor deplasa la Washington pentru a marca 25 de ani de la aderarea Poloniei la NATO şi pentru a discuta în timpul unei întrevederi cu preşedintele american Joe Biden situaţia din Ucraina.